정조 2년
閏六月初六日辰時。上御熙政堂。大臣備局堂上。引見入侍時。領議政金尙喆。左議政徐命善。右議政鄭弘淳。行判中樞府事具善復。行戶曹判書具允鈺。行工曹判書洪樂性。行吏曹判書李重祜。刑曹判書鄭光漢。右參贊金鍾秀。行副司直鄭好仁。漢城判尹金華鎭。行副司直李漢膺。行訓鍊都正李國賢。禮曹參判徐浩修。行副司直李衍祥李普行。大司成柳戇。右承旨徐有防。修撰姜忱。假注書李集斗。事變假注書李百亨。記事官徐龍輔金勉柱。以次進伏訖。尙喆曰。潦炎比極。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。臣之所恃者天。而今承情外不敢聞不敢當之敎。莫非臣無狀之罪。左右思之。幾年居位。實多負國。況今犬馬之齒。最多群僚之中。雖欲陳力就列。衰朽難任。聖鑑已俯燭矣。臣焉敢誣也。上曰。予所慨然於卿者。至如胥僚。不當若是大臣處義。何等重也。而忽地巽辭。無中生有。致此自引之擧。慨然二字。猶屬歇後。僚相新拜之時。如是邁邁。尤可咄也。尙喆曰。承此下敎。勘臣之罪。然後國體正矣。臣心安矣。上曰。批答侵夜。卿應不寐。卿之此擧。徒勞無益。左右相之引入。卿雖曰過矣。而予則曰得體。卿之無端引避。予未知其意。而無或爲僚相之新卜。而有此巽讓之計耶。命善曰。目下無可引之端。而首揆之如是。猶未可曉也。弘淳曰。小臣新除之後。首揆適會此時致有引入。臣心誠不安矣。尙喆曰。聖敎雖以左右相得體。而臣則謂如此聖敎。恐貽日後之弊矣。上曰。昨今開霽。爲民事萬幸矣。見畿伯狀啓。今番潦雨。挽近所無。京畿似爲過霔。而全羅道雨澤適中。公忠道則或洽或不足。而天安稷山兩邑。尙患小雨。是何故耶。此時多雨。或無害穀否。允鈺曰。發穗前成霖。田事不甚爲害云耳。命善曰。三伏過半。凡諸穀物。皆爲充實。庶免損傷之慮矣。尙喆曰。此開城留守兪彦鎬狀啓也。備陳農糧難繼之狀。仍以爲本營泰安倉及僧倉。礪峴鎭倉。軍餉大小米留庫中。三分一特許加分事。請令廟堂稟處矣。秋成雖不遠。民事不可不念。而餉米俱是正穀。留庫亦不甚多。以四分一加分之意。分付。何如。上曰。依爲之。出擧條尙喆曰。都政。當以六月爲之。而吏兵批。俱爲窠窄。而兵曹窠闕。尤多虛司果云矣。上曰。如期爲好。今月內都政。可爲之。而此先王朝成憲也。古者殿最。或過限爲之矣。弘淳曰。列邑下屬。待其出官。預來滯京。不無都政遷延。外方貽弊之端矣。上曰。似不無此患矣。上曰。鄭澤孚事。不足深誅。處分無妨矣。上命同義禁進前。普行進伏。上曰。澤孚所供之言。如何。普行曰。澤孚供辭。殺有倫理。不無可欺之方矣。上曰。命卜之差出。則渠果差出云耶。普行曰。當初與諸堂俱會。心甚怪訝。盤問其事狀始末。則似無隱情。而渠之言內。命卜初置城外矣。恐有逃走永失之慮。且沃溝濱海年凶。難期保存。而例有爲奴之屬。立役之規。故姑差客舍鋪陳房子。以爲支存無失之計云。聞其始末。不無可據矣。上曰。且有怪事。罪人命卜。送人京中。族屬盡爲率去。又有往復宮人。至入於予矣。中間必有苗脈。此不可側之事也。雖然。澤孚之酌處。有何關係。似不爲失政矣。普行曰。聖敎誠然矣。尙喆曰。今番鄭澤孚所犯。關係不輕。而未及輸情。特下島配之命。此雖出於我聖上寬貸之盛意。命卜。與官奴締結差任之際。安知無隱情於其間乎。顧今逆孥。遍滿諸道之時。此等現發者。猶且置而不問。則恐無以警人心而戢奸徒。爲先分付道臣。爲奴命卜干連官奴。嚴加究覈。以爲啓聞之地。何如。上下詢左右相曰。首揆之言。何如。命善曰。然矣。弘淳曰。好矣。上曰。依爲之。出擧條弘淳曰。浦項倉。本爲北路轉輸。而設當初設施。非不完備。而年久弊生。別將不能勝其任。則使糴糶分授之各邑守令。照檢其出納。守令之居在其邑者。何能如意管領。監色之從而作奸。理亦必有。糴糶去來。遠民受病。其說亦久。況其倉基。在海上平衍之地。年年浸嚙。隤決沈沒。其勢必然。道內物情。多以爲憂。一任抛棄。則不出多年。必有莫可收拾之患。分付道臣。詳細審察。博取物議。商量便宜之策。狀聞後處之。似好。故敢達矣。上曰。曾經道臣。各陳所見。可也。華鎭曰。還穀糴糶之爲遠邑民弊。倉舍基址之爲海水浸嚙。誠如大臣所奏。從便變通之道。惟在道臣詳察而處之矣。衍祥曰。浦項穀物。或留本倉。或在各邑。移轉時擇其穀品而裝運屬邑。還穀之儲在本倉者。該邑主管糴糶。其他事勢。臣亦別無異見矣。上曰。依爲之。出擧條上曰。外方穀簿。事誠難處矣。分留之際。必有虛實之相蒙。糴糶之間。亦多剩縮之不同。代捧之時。各色相雜。置簿之數。年條或爽。未捧虛錄。何以準信。弄奸偸食。不可勝罪。則蕩減停退。徒自無益矣。弘淳曰。各道各邑穀物畢糶之後。以其留庫實數。區別倉名穀名。開錄狀聞。俾無反閱時指東指西。漫漶彌縫之弊事。曾有分付矣。封啓則未嘗不於七月內上來。而朝家未有一番摘奸之事。各道始雖警念。久必懈弛。今年則待其啓聞。或遣御史。或遣備郞摘奸。在所不已。先以此意。嚴飭道臣。俾爲另加照檢於修啓之際。無或有虛實相蒙之弊。何如。上曰。依爲之。予亦慮有懈弛之弊。見今畢糶之時。分留虛實之閱覈。正當其時。自朝家。當有審察之道。今番如有犯者。其所勘律。不可比之年前令前。先以此意。嚴飭各道。可也。出擧條上曰。聞右相所奏。蒜山倉鹽事。曾經道臣。亦似知之矣。柳戇曰。臣待罪東萊時。蒜山官鹽之弊。略知梗槪。而蓋官鹽三千石。船運於洛東江上。營屬憑公藉勢。切禁沿江十餘邑之私商。盡賣官鹽之後。使之私販爲令。以致鹽價高騰。其爲權利病民。便作無窮之弊。矯捄之道。永罷之外。無他策也。華鎭曰。販鹽之弊。固嘗有之。而當初設置販鹽。不無生民之聊賴。中間之弊。實由任事者不善飭之致。此弊之革與不革。都在方伯之得人。何必罷倉鹽之有哉。上下詢衍祥曰。大司成罷云。判尹勿罷云。卿意。何如。衍祥曰。罷固難矣。弘淳曰。嶺南上道數十邑生民。專以洛東販鹽爲仰哺。一自蒜山倉之爲監營句管之後。任事之徒。權利爲事。官鹽未賣之前。切禁私商。以致鹽價高騰。民多爲病。此未必爲道臣之所知。而營屬之憑公藉勢。宜其致此。雖取三四倍之利。應納之外。任事者勞費之資。未爲苟艱。而必取十倍之利。事雖瑣細。爲民生疾苦則大矣。不可無矯革之道。此後禁斷私商。操切鹽價之弊。另加痛禁。擧行形止。卽爲狀聞之意。分付道臣。何如。上曰。依爲之。出擧條上曰。奢侈之弊。有何可祛之道乎。禁紋之令雖存。而務華之習愈尙。予嘗悶然。每以節省勤儉爲心恒愧。自奉之儉。不如先王之朝。惟恐侈靡之風。或自宮掖之內。故以今番嘉禮言之。予臨三載。澤不下究。如或婚禮之時。過有資粧之費。則此豈予節用愛民之本意哉。是以。該司擧行。必以節約爲主。宮中所用。皆以省費爲宜。克體先朝之儉德。竝除諸宮之瑣節。至於折受之定式結。不過五十。資粧之浮費錢。未滿三千。聞其宮人之言。比之前例。薄略太甚。今番以後。予心無嫌。大抵此擧。只爲螽斯之慶。故盡除不緊之繁文。如是節省。捱過五六年。則庶見有益矣。鍾秀曰。節財用。前已書告。伏願聖明。爲法今番。推用他日。則有始有終。克勤克儉。貪侈之風。不患難變。躬率之化。下自觀感矣。上曰。卿言。好矣。尙喆曰。惜福之道。莫如節儉。昔漢文帝。勤儉爲治。紅腐相仍。天下化成。此無他。皆由於節用愛民之效。殿下一動一靜。罔非化也。不忘今番節省之聖心。永爲他日遵守之宏規。何如。上曰。領相之言。誠然矣。弘淳曰。旣有言端。敢有仰達矣。今番嘉禮時。節省之擧。逈出尋常。凡在瞻聆。孰不感歎。第聞今春以來。凡需用物件。多異前例。鄕紬升爲唐紬。唐紬升爲錦緞。此必有司之臣。失其照檢而然。其貽累於節約崇儉之德。大矣。上曰。今番不用己卯前例。而用丙午謄錄。故似有如此之弊矣。上曰。雖以書房色物種言之。或有此弊。已有申飭於戶曹者。予所不知之處。安保其更無此等之弊。卿之所奏。出擧條。申飭各該司。使之劃卽査櫛釐正。可也。出擧條允鈺曰。海西谷山地。聞有産銀處。故別定計士。使之摘奸。則銀脈果爲豐盛。而又是嶺隘定標之外。其所設店。似無小礙云。發遣本曹郞廳。詳加審察。明知其銀脈之十分豐足。然後傍近樹木之妨於開壙者。隨便略伐。仍卽設店。恐合便宜。下詢大臣。處之。何如。上曰。大臣之意。何如。尙喆曰。向來帥臣之論報備局。雖有係關關防之語。聞是定標之外。而果使銀脈豐盛。能有實效。則亦不可空棄。發遣本曹解事郞廳。詳審形便之別無拘掣。採礦之不甚虛疎。而處之似得宜矣。命善曰。店處完固。銀脈豐足。則雖有些少掣礙之端。何妨開礦乎。但傍近樹木。不必廣加疏斫。先爲發遣戶郞。詳察形止。似好矣。弘淳曰。臣亦別無他見矣。上曰。依爲之。出擧條允鈺曰。卽見慶尙監司李性源啓本。則英陽縣失火民家。比安縣失火民家。人物二名燒死。恤典。請令該曹稟處矣。依定式。區別給米之意。分付。何如。上曰。依爲之。出擧條上曰。當初儲置之意。何爲而設也。大同之前。有之乎。弘淳曰。儲置。中間所出名目。而大同中會減五分之一。置於列邑。以爲備不虞之資。四分置之京倉。以爲補經用之費。蓋出於儲十年之穀。資一日之用之意。而近來巧作名色。那移幻弄之弊。不可勝言矣。允鈺曰。近來儲置之谷。公用不足。則以常賑穀劃給。以爲移來移去。與之通用之地矣。上曰。不緊名色。除之無妨矣。上曰。萬里倉可謂善造。今則何不如此。而倉中所儲之穀。今爲盡罄。何爲而然乎。允鈺曰。此倉制作。實爲宏傑。而至於倉儲之空虛。蓋緣稅米之移劃他倉。仍爲空置。故今則如此矣。上曰。大抵都賈之弊。大矣。樂性曰。聖敎誠然矣。近來市上物價之謄貴。專由於都賈之操弄。至於米價。無論豐凶。小無盈縮。此果都賈之巨弊也。上曰。米直申飭昨聞戶判所奏。以雨之故。市直乍有歇云矣。允鈺曰。以惠廳米錢事言之。貢價上下。每患苟艱。經用太不足。實無變通之道矣。上曰。孝廟朝。稅入九萬餘石。而經用優足。目今稅入。比之曩時。不啻數倍。而一年之畜。每患不足云。革弊之道。徐徐節省。漸次無跡而除去。好矣。善復曰。軍兵雨具。不可不備。而若貿厚紙爲油衣。則所費不些。何以爲之。敢稟矣。上曰。以價歇者貿之。則似便好矣。樂性曰。南漢軍餉庫鋪板。方欲修改。而五百間三百間鋪之。二百間未及鋪。而板材物役。無以區處。何以爲之乎。弘淳曰。小臣待罪守禦時。餉穀五年一糶。而一年鋪板改備。以一百間爲限。至于五年。而五百間漸次修補。故董役簡便。材力少入矣。上曰。五年五百間。是何磨鍊。而區處之道。後次對更議之。好矣。鍾秀曰。咸鏡道咸興永興。有兩宮。而近有新出魚網稅處。本宮乃以祭享時所用爲藉。方其收稅之時。宮屬輩。侵漁之弊。不勝禁止云矣。上曰。依事目爲之。而本宮事。予尙不知。不載祀典。而至今存者。何也。然事係重大。更問道臣。詳察委折。除其祭享所入之稅外。其餘魚稅。屬之均廳爲宜。須十分精詳回奏。可也。上命書統制使入侍事。出榻敎注書李百亨。承命出去。與統制使張志恒偕入。志恒進前伏。上曰。永棄之人事。善成矣。向來處分。卽爲卿玉成之地。今玆特除。亦爲卿古將之風。予意有在。卿其懋哉。志恒曰。臣罪當誅。而得有今日。感祝聖恩。圖報無地矣。上曰。辭陛之日。當召見矣。仍命退去。志恒先退。上曰。今番宮墻。幾皆新築。而旋築卽圮。或慮故爲不堅。頻致頹破。顯有徒食雇價之意矣。善復曰。宮城修補。旣出言端。大抵潦雨新徑之後。各營字內宮城所圮。多有修改處。與摠戎使。同往一見後。監董修築。何如。上曰。卿須勤董爲之。可也。鍾秀曰。彰義門上邊城外訓局字內。有一株松。長可壓城。委曲易攀。人若緣升。隱然有俯瞰之勢。或不無超越之患。宮禁至近之處。作此潛踰之階。其在重宮城嚴守衛之道。斫彼近城之松。毋致踰梯之弊。何如。上曰。此所謂虎踰峴乎。兵曹草記事。卽爲分付。弘淳曰。統營魚箭事。前有商確以罷爲主之敎矣。該營。尙無回啓矣。上曰。右相之言。是何故而發。卿以均役主人。何爲出此言。此趙𡷗在任時之事乎。先朝之事。予何可否於其間。而苟利於民。則發關査問於帥臣。待其報來後。更爲稟處爲敎。而初無永爲革罷之敎也。右相之言。必錯認而發也。今則回啓然後。可以知委折而處分矣。上曰。獻官啓下。何以爲之。意者堂上塡差。例必啓下。此後獻官爲名。毋論堂上堂下。啓下。可也。仍命書曰。此後堂下獻官。依堂上祭官例啓下。出榻敎上曰。王大妃殿誕日。有陳賀之例乎。尙喆曰。大殿誕日外。無陳賀之例矣。命書傳敎曰。見今都政不遠。吏曹堂上。不可不備員。而吏曹參判金熤。無端違召。不卽行公。事甚未安。從重推考。牌招察任。上命退去。諸臣先退。諸承史以次退出。